|  |
| --- |
| **Gen. 34:1 – 31****“Geloof sit nie agteroor nie.”***Andries Burger, Pinetown Gemeente, 16 Julie 2023* |

*Sing:* *Lied 197:1,2; Ps. 111:1-4(C); Lied 292:1; “Loof Hom met die tromme...”; Lied 524:1,2,3; “Vrede”*

Ons kom bykans aan die einde van God se openbaring deur die lewe van Jakob.

Verlede week het ons by die hoogtepunt daarvan gekom, en ek bedoel nie die versoening wat God met Esau bewerk het nie, al was dit natuurlik baie belangrik.

Maar die werklike hoogtepunt was God wat al Jakob se slinkse, skelmheid uit hom uitgestoei het, al sy vertrou net op homself en sy planne,

sodat Jakob onbevrees en onverskrokke en volkome op God vertrou het vir uitkoms.

Dit is ŉ noodsaaklike deurbraak in elke gelowige se lewe –

dat Christus met ons stoei en ons oorwin sodat ons aan Hom oorgee in volkome vertroue en geloof

sodat ons daardeur deel kry aan die oorwinning wat Hy vir ons bewerk het

toe Hy vir ons gestoei het en verlossing van sonde gebring het en daardeur versoening met God –

 vir elkeen wat in Hom glo en daarom in vertroue op Hom lewe.

Met sy naam nou “Israel” was sy ou lewe as Jakob verby, hy sou nooit weer so aanhoudend stoei met almal en alles nie, ook nie met God nie.

Mens wonder nogal hoe sy lewe verder sou verloop...

Wat sou dit impak wees van sy vrede met dinge en mense, en veral sy vrede in vertroue op God alleen?

**<< Lees Gen. 34:1-31 >>**

Wat ŉ bisarre verhaal! Mens wil jou hande saamslaan in afgryse!

 Jy sou sulke gruweldade van die wêreld kon verwag, maar van God se mense?!

En saam met ons afkeur in sulke verfoeilike optrede wonder mens waarom sou die Heilige Gees hierdie aakligheid vir ons laat opskrywe?

Nêrens in die hele Bybel word weer na hierdie aaklige gebeure verwys nie,

behalwe net wanneer Jakob aan die einde van sy lewe oordeel en straf oor Simeon en Levi uitspreek oor hulle geweld en hierdie koelbloedige moorde (Gen. 49:5-7).

 Wat moet ons hieruit leer?

Baie verklaarders van die Bybel slaan hierdie hoofstuk oor,

ander verduidelik wat hier gebeur maar probeer nie eens aflei wat die boodskap daarvan is nie.

Ek het ook aanvanklik gedink ek sal dit maar oorslaan, maar die Here het ŉ ander plan gehad.

Hier is wel ŉ boodskap in, en ŉ baie belangrike boodskap wat ons ernstig ter harte moet neem...

Maar kom ons kyk net weer gou wat het hier gebeur...

Na die gebeure by Pniël waar God vir Jakob oorwin het en daarna met Esau versoen het,

het hy en sy hele trek eers by Sukkot gebly en daarvandaan deur die Jordaan getrek om terug in Kanaän naby Sigem gaan woon.

Daar het hy vir hom ŉ stuk grond gekoop het om op te bly.

Hy het ŉ altaar, ŉ plek van aanbidding daar opgerig vir God, nie meer net die God van Abraham en Isak nie, maar toe ook sý God, die God van Israel.

Sy dogter, Dina, was seker so 16 jaar oud toe sy na die dorpie toe gegaan het om by ander dogters daar te gaan kuier.

Sigem, na wie die dorp seker ook vernoem was, was die seun van die dorp se leier en toe hy vir Dina sien gryp en verkrag haar.

Na die tyd raak hy egter oor sy ore verlief op haar en hou haar in sy huis terwyl sy pa dan ŉ huwelik met Jakob kan gaan onderhandel.

Jakob het gehoor van die verskriklike ding wat Sigem sy dogter aangedoen het,

maar hy besluit om eers niks daaraan te doen nie en te wag vir sy seuns om van die skape in veld af terug te kom huis toe.

(Die oudstes soos Simeon en Levi was seker so 20 tot 23 jaar oud, fris jong manne.)

Hulle was baie ontsteld en baie kwaad oor die gruwelike ding wat Sigem aan hulle sussie gedoen het.

Toe Sigem en sy pa kom om vir ŉ huwelik met Dina te onderhandel het Jakob se seuns ook bygesit, soos dit sekerlik die gebruik was.

Volgens protokol het Sigem se pa begin met sy seun liefdesverklaring en die versoek tot ŉ huwelik.

Sigem is só angstig dat hy nie vir Jakob kans gee om te reageer soos die gebruik sou wees nie, hy tjirp in en gee aan Jakob ŉ blanko tjek –

 noem enige prys en enige geskenk vir ŉ bruidskap...

Eintlik is dit ŉ onderhandeling tussen die twee vaders, maar Jakob se seuns kan hulle nie beteuel nie en neem oor...

Maar nie in opregtheid nie – ons het gelees dat hulle “nie ŉ reguit antwoord” gegee het nie,

maar eintlik staan daar hulle het met sluheid, met bedrog geantwoord soos die wel ook in die ’33 en ’20 vertalings vertaal is.

Hulle het geweet waarheen hulle op pad is – onbeteuelde drif, geweldpleging, koelbloedige moord!

Hulle begin deur hulle godsdienspraktyke te misbruik.

Besnydenis was bedoel om ŉ geloofsbelydenis te wees as ŉ teken van geloof en deelname aan God se verbond aan Abraham en sy nageslag, ŉ teken van geloof in God se beloftes.

Maar hulle weet goed hoe swak ŉ volwasse man is ŉ paar dae na daardie eenvoudige operasietjie...

Hulle hou kulturele eenheid en vrye ondertrouery voor, maar dit is ŉ liegspul om die mans van Sigem in hulle mag te kry.

Toe Sigem en sy pa instem, en al die mans van die dorp oortuig in hulle gierigheid agter Jakob se rykdom aan, word al die mans besny,

en 3 dae later – in hulle intieme swakheid – word hulle die prooi vir Simeon en Levi wat een na die ander koelbloedige vermoor.

Nie net vir Sigem as straf omdat hy Dina onteer het nie, maar onskuldiges mans in die hele dorp.

En na die moorde spring Jakob se ander seuns in om hulle self te verryk deur saam te steel wat die moeite werd is, en om die vrouens en kinders as slawe te onderwerp.

En Jakob? Dit is duidelik dat niks hiervan sy goedkeuring weggedra het nie,

maar hy kom niks verder as ŉ patetiese gekerm oor wat hulle hóm aangedoen het nie.

Hulle het sy naam sleg gemaak by die mense in Kanaän – hy sê dit in simboliek, “julle laat my stink” by Kanaän se mense.

 Julle bring ons in groot gevaar want ons is maar min...

 En hulle verskoning – blatante en afskuwelike eiegeregtigheid...

En dit is al...

Wat wil die Here hê ons moet raaksien hierin, wat moet ons hieruit leer, wat is sy boodskap vir ons?

Daar is ŉ paar gedwonge en baie onbevredigende gevolgtrekkings wat party verklaarders maak.

Soos byvoorbeeld –

dis wat gebeur omdat Jakob op die verkeerde plek gaan bly het en nie dadelik deurgetrek het Bet-El toe nie.

Of, dit is die gevolge van ŉ jong meisie wat sonder die toesig van ŉ chaperone uitgaan...

Of dit bevestig maar net dat ons in ŉ bose wêreld lewe wat so verwronge is dat selfs God se mense, die kerk van die dag, soms grusaam kan wees.

Ek hoop jy kan ook aanvoel dat niks van hierdie regtig gewig dra nie, selfs al sou dit waar kon wees,

dit is gedwonge, ingeleesde vertolkings wat op losse skroewe staan en totaal moralisties is en geen bydrae maak tot ons lewe in geloof nie.

En tog is daar ŉ duidelike betekenis, maar dit word net duidelik wanneer ons die konteks van die hele verhaal in gedagte hou.

Die hoofspelers in hierdie hoofstuk is wel Sigem, Simeon en Levi,

maar wie is die hoofkarakter van die hele verhaal?

Van Gen. 27 tot 35 gaan dit eintlik oor Jakob, wat met hom gebeur het, en wat hy gedoen het – én wat hy nie gedoen het nie toe mense om hom dinge gedoen het...

Om die betekenis van Dina se verkragting en die moord van Sigem se mans te vind, moet ons steeds fokus op Jakob.

Dink bietjie terug.

Tot daardie nag by die Jabbok rivier het hy gestoei met alles en met almal,

hy het bely dat dit God was wat hom beskerm en versorg,

maar hy het gestoei asof hý die uitslag moes bewerk met sy slinkse planne en harde werk, so asof hy nie op God alleen kon vertrou nie.

Maar nadat God hom gestoei het tot by oorgawe en afhanklike vertroue was dit anders.

Toe hy Esau tegemoet gaan het hy steeds sy verstand gebruik en sy gesin verdeel,

maar in vertroue het hy vooruit geloop en sonder slinkse plannetjies reguit na Esau te gestap om hom in nederigheid te ontmoet.

En God het die uitkoms van versoening bewerk...

Jakob het uiteindelik besef dat God die uitkoms bepaal en nié hyself met sy eie gestoei nie.

Maar die vrede wat dit gebring het om God so ten volle vir die resultate te vertrou het vir Jakob so lekker geword,

dat vrede vir hom belangriker geword het as waarheid, belangriker as reg en verkeerd.

Hy het “Gods water oor Gods akker laat loop” soos die ou spreekwoord sê.

Hy het nie ŉ vinger verroer nie maar in ŉ valse vrede weggekruip sodat wat ook al gebeur dan maar moet gebeur.

Jakob het ŉ passasier geword in die lewe.

Simeon en Levi pleeg moord en sy ander seuns plunder onskuldiges maar Jakob mor na die tyd oor sy eie goeie naam en die gevaar dat sy vrede met die ander inwoners van die land versteur kon word.

Oor die gruwel van hulle dade sê hy nie ŉ enkele woord nie, nie ŉ enkele teregwysing nie, hy doen niks... hy het “vrede”...

Wanneer gelowiges ophou stry teen onreg, dan neem die wêreld se boosheid oor –

 en dit is wat ons so duidelik sien gebeur het daar in Sigem.

\*\*\*

Om God te vertrou vir die uitkoms beteken nie om dan met jou hande gevou te gaan sit nie.

Wanneer God ons plat stoei om aan Hom oor te gee en Hom te vertrou vir die eindresultaat,

dan beteken dit nie dat ons nie meer stoei in die lewe nie –

dit beteken wél dat ons nie meer vir onsself stoei nie maar vir Hom.

Hy oorwin ons selfgerigtheid en maak ons deel van sý span om sy verteenwoordiger te wees, om sy lig te laat skyn, om sy sout te wees in hierdie lewe se gestoei.

Nie meer met ons eie begeertes as die dryfveer nie,

en nie meer met ons eie eindresultaat as doelwit nie,

en nie meer in ons eie krag asof Hy ons nodig het om sy beloftes te vervul nie.

Ons moet ingedagte hou dat na die sondeval van die duiwel en daarna die mens, is daar konflik tussen God en die rebellerende engele en mense.

Vriendskap en vrede met die wêreld is vyandskap met God lees ons in Jak. 4:4;

Ons is in ŉ stryd teen die bose, leer ons uit Ef. 6 waarvoor ons die geloofswapenrusting van God nodig het;

Ons moet alles in die stryd werp sodat ons sal groei in geloof en ons uitleef daarvan leer Petrus in 2 Pet. 1:5;

Ons moet saam stry in diens van die evangelie om die blye boodskap van verlossing deur Christus te verkondig – al meer en al verder lees ons in Fil. 4:3;

en seker die grootste stryd van almal is teen die sonde in ons eie lewens en teen ons sondige menslike swakheid, dit leer ons uit Heb. 12:4 en 2 Kor. 3:10.

Al die gestoei sodat ons saam Paulus in 2 Tim. 4:4 kan uitroep aan die einde van ŉ aardse stryd – dat ons die goeie stryd deurstaan het en die geloof behou het.

 En dan, dan eers die hemelse heerlikheid sal ingaan...

Maar tot dan moet ons God se lig laat skyn soos Hy dit gee deur sy Woord en in ons werk deur sy Gees.

Ons moet ons eie lewens en ons geliefdes by ons rig op sý wil,

ons moet reg en geregtigheid bevorder en onreg en sonde teenstaan –

 selfs al bring dit vervolging en lyding.

Is ons dan nie navolgers van Christus nie?

Hy wat juis sy lewe prysgegee het in die stryd om genade en reg te laat oorwin oor onreg en sonde.

Nadat Hy reeds geweet het wat die uitkoms sal wees, nadat hy reeds die vreugde daarvan in gedagte gehad het, het Hy alles in die stryd gewerp om ons te verlos.

En deur geloof is dit Hy, die strydende oorwinnaar, wat in ons en deur ons lewe

om sy stryd in hierdie lewe enduit te voer tot sy finale verheerliking...

Is Hy sigbaar in die ywer waarmee ek en jy stry, en in die manier hoe ons stry –

 sonder vrees oor wat die uitkoms sal wees.

Dink maar aan dit waarmee jy in jou lewe stoei, of die stryd wat jy liewer sou wou vermy...

Ons weet wat die eindresultaat is –

waarvan Hy die waarborg is in die hemel aan God se regterhand.

Ons stryd in hierdie lewe sal wel nog vol moeite wees, vol swaarkry en seerkry en lyding –

 maar nooit in vrees nie, nooit in eie krag nie, want Hy het reeds oorwin...

Moenie agteroor sit in jou geloof nie – dit ly tot agteruitgang en groot ellende.

Staan op en tree aan tot die stryd,

ek en jy en elkeen wat deur Christus oorwin is om in Hom te glo en op Hom te vertrou,

tree aan tot die stryd om jou roeping na te kom om mee te werk en saam te stry sodat sy koninkryk sal kom,

 en al meer sal kom tot by die voleinding wanneer dit volkome sal wees –

in jou hart, in jou lewe, vir mense om jou, in die samelewing...

Sonder vrees of angstigheid want ons Here het reeds oorwin...

Maat nie meer jou eie stryd nie, Syne...

Amen